Document ID: 32004D0108

Komisijos Sprendimas
2004 m. sausio 28 d.
iš dalies keičiantis Tarybos direktyvos 92/51/EEB dėl antrosios bendros profesinio mokymo ir lavinimo pripažinimo sistemos, papildančios Direktyvą 89/48/EEB, C priedą
(pranešta dokumentu Nr. C(2003) 5381)
(tekstas svarbus EEE)
(2004/108/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 18 d. Tarybos direktyvą 92/51/EEB dėl antrosios bendros profesinio mokymo ir lavinimo pripažinimo sistemos, papildančią Direktyvą 89/48/EEB [1], ypač į jos 15 straipsnį,
atsižvelgdama į Vokietijos, Italijos, Austrijos ir Jungtinės Karalystės pateiktus prašymus,
kadangi:
(1) Vokietija, Italija, Austrija ir Jungtinė Karalystė pateikė pagrįstus prašymus pakeisti Direktyvos 92/51/EEB C priedą.
(2) Vokietija paprašė, kad prie profesijos pavadinimo "darbo gydytojas" ("Beschäftigungs- und Arbeitstherapeut") būtų pridėtas "ergoterapeuto" ("Ergotherapeut") pavadinimas. Padarius 1976 m. gegužės 25 d. Profesinio gydymo įstatymo (Beschäftigungs- und Arbeitstherapeutengesetz), galiojusio nuo 1994 m. kovo 8 d., pakeitimus, kurie įsigaliojo 1999 m. sausio 1 d., priimtas "ergoterapeuto" ("Ergotherapeut") profesijos pavadinimas, kuris naudojamas kartu su galiojančiu pavadinimu.
(3) Italija paprašė panaikinti nuorodą į "pedikiūrininką" ("podologo"), kadangi 1994 m. rugsėjo 14 d. ministro įsakymas (Decreto ministeriale) Nr. 666 nustato pedikiūrininko profesines kvalifikacijas ir nurodo, kad šiai profesijai įgyti yra reikalaujamas trejų metų mokymasis, po kurio įgyjamas atitinkamas universiteto diplomas. Įsigaliojus minėtam įsakymui, pedikiūrininko profesijai taikoma 1988 m. gruodžio 21 d. Tarybos direktyva 89/48/EEB dėl bendrosios aukštojo mokslo diplomų, išduotų po bent trejų metų profesinio mokymo ir lavinimo, pripažinimo sistemos [2].
(4) Austrija paprašė pridėti dvi naujas profesijas buhalterijos srityje: "komercijos buhalterio" ("Gewerblicher Buchhalter") pagal 1994 m. Prekybos, amatų ir pramonės įstatymą (Gewerbeordnung 1994) ir "nepriklausomo buhalterio" ("Selbständiger Buchhalter") pagal 1999 m. įstatymą dėl profesijų visuomeninės apskaitos srityje (Bundesgesetz über die Wirschaftstreuhandberufe 1999). Buvo pateiktos mokymo programos. Atsižvelgiant į šios kvalifikacijos turėtojų specializacijos ir atsakomybės lygį, ji turėtų būti prilyginama diplomui.
(5) Austrija paprašė išbraukti iš C priedo reklamos agentūrų ("Werbeagentur") veiklą pagal atnaujintą 1997 m. Profesijų įstatymą, BGBl. I Nr. 63/1997, (Gewerbeordnungsnovelle 1997, BGBl. I No 63/1997), kadangi ši veikla jau nebereglamentuojama.
(6) Jungtinė Karalystė paprašė pridėti "registruoto veterinarijos sanitaro" profesiją, atitinkančią Nacionalinės profesinės kvalifikacijos (NPK) 3 lygį Jungtinėje Karalystėje, nes pasikeitė Jungtinės Karalystės mokymo reikalavimai šiai profesijai. Kvalifikacijų ir mokymo programų institucija (KMPI) pripažino Karališkąjį veterinarijos chirurgų koledžą atitinkama diplomų suteikimo institucija. Direktyvos 92/51/EEB C priede jau įrašytos šio lygio nacionalinės profesijos kvalifikacijos.
(7) Todėl Direktyva 92/51/EEB turėtų būti atitinkamai pakeista.
(8) Šiame sprendime numatytos priemonės atitinka komiteto, įsteigto pagal Direktyvos 92/51/EEB 15 straipsnį, nuomonę,
PRIĖMĖ ŠĮ SPRENDIMĄ:
1 straipsnis
Direktyvos 92/51/EEB C priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2004 m. sausio 28 d.

Labels: 12
9